《随本师赴古冈请舟中作》
明代·释今帾

冈州有流水，昨日送我舟。言投金粟地，长别海中鸥。

何期未四旬，还寻旧钓游。江花似笑人，凫雁嘲中洲。

一讶来何早，更问何所求。岂知学地人，举动戒专由。

我师受此请，命侍巾瓶头。大道无真俗，分别匪所侔。

借路令还家，乡国如庄馗。此意无人知，东风吹蜃楼。

作者简介：今帾(一六一八？--一六九○)，字记汝。新会人。原姓潘，名楫清，字水因。诸生。将应乡试，适以忧解。服阕，弃诸生，从天然老人受具。明桂王永历十五年（一六六一）为雷峰典客，后随杖住丹霞，充记室，再从老人住归宗。清圣祖康熙二十四年（一六八五），老人入涅，复返雷峰。二十九年还古冈，访寻故旧，忽示微疾，端坐而逝。著有《借峰诗稿》。清同治《番禺县志》卷四九有传。